M. Sabolová, poslankyňa: (2003-05-22):
Čiže bolo potrebné dopredu doriešiť vecné bremeno, aby mohli ostať v tých priestoroch, v ktorých poskytovali tieto služby, a poskytujú sa im niekedy priestory, ktoré nevyhovujú tej činnosti, ktorú vykonávajú. A len preto, aby mohli ostať na tej istej adrese a nemali iné problémy pri vybavovaní licencie, prijímajú aj nie celkom vhodné priestory. Čiže bolo by dobré, aby aj táto vec bola zohľadnená, kto je ten, kto privatizuje tieto zariadenia, aby garantoval zdravotnú starostlivosť a výkony, ktoré majú poskytovať obyvateľom. Ďakujem pekne. Z. Martináková, podpredsedníčka NR SR: Pán minister, budete reagovať? R. Nemcsics, podpredseda vlády a minister hospodárstva SR: No, tak má to súvislosť aj s predchádzajúcou otázkou, na ktorú som odpovedal. Iste je veľmi ťažké, je to proces privatizácie, čiže kontrolovať nového nadobúdateľa neobmedzene, aký má úmysel, je veľmi ťažké, alebo či splní ten úmysel, ktorý deklaruje, je veľmi ťažké. Našou snahou – ja nechcem teraz hovoriť za prípady, ktoré boli v minulosti, chcem hovoriť o tom, ako postupujeme alebo budeme postupovať v budúcnosti –, tak našou snahou je v súlade s nejakými predstavami ministerstva zdravotníctva o poskytovaní zdravotníckych služieb na príslušnom území sa rozhodovať práve v procese tejto privatizácie a dávať do zmlúv tieto podmienky, resp. „vecné bremeno“ takéhoto charakteru tam, kde z hľadiska poskytovania zdravotnej starostlivosti niet inej alternatívy alebo kde sa to javí ako užitočné alebo nevyhnutné. Ďakujem pekne. Z. Martináková, podpredsedníčka NR SR: Ďakujem, pán minister. Prosím, aby ste zostali, pretože zastupujete ministra dopravy, pôšt a telekomunikácií Pavla Prokopoviča, ktorého sa pán poslanec Blanár pýta: „Ako postupuje vaše ministerstvo v spolupráci s Poľskou republikou, týkajúcej sa prepojenia diaľnice D3 s Poľskou republikou v zmysle platného memoranda medzi Slovenskou republikou a Poľskou republikou? Čas na jeho naplnenie sa kráti a nie je stále známy postup vášho ministerstva.“ Skôr, pán minister, ako začnete odpovedať, poprosím o väčší pokoj v rokovacej sále. Ďakujem pekne. R. Nemcsics, podpredseda vlády a minister hospodárstva  SR: Ďakujem pekne. Vážené panie poslankyne, poslanci, tá plánovaná diaľnica D3 v úseku Žilina a štátna hranica Slovenskej republiky a Poľskej republiky v prepojení na poľskú rýchlostnú cestu v trase Žiwiec – Bielsko-Biała v pokračovaní diaľnicou smere Katowice – Varšava –  Gdańsk spolu tvoria európsky multimodálny dopravný koridor č. 6. V zmysle uzatvorenej zmluvy z 19. 7. 2001 je koniec roku 2005 stanovený na prejazd cestnej nákladnej dopravy bez obmedzenia vrátane kamiónov cez nový cestný hraničný priechod Skalité – Zwardoň v úseku medzi Žilinou a Žiwcom. Rezort dopravy sa drží zásady koordinovaného postupu prípravy a výstavby s Poľskou stranou. Je nám známy postup výstavby nášho zmluvného partnera a je zrejmé, že dohodnutý termín nie je reálne dodržateľný tak poľskou, ako ani našou stranou. Naša strana postupuje pri príprave jednotlivých stavebných úsekov v súlade s harmonogramom v zmysle nového projektu výstavby diaľnic a rýchlostných ciest, schváleného uznesením vlády č. 162 z 21. 2. 2001. Na základe zmien financovania nového projektu v priemete zákona o štátnom rozpočte na rok 2003, aj v zmysle východísk štátneho rozpočtu na rok 2004 a predpokladov na roky 2005 a 2006 rezort dopravy pripravil aktualizáciu nového projektu výstavby diaľnic a rýchlostných ciest na rokovanie vlády. V aktualizácii sú zohľadnené možnosti financovania projektu do roku 2006. V roku 2006 sa neuvažuje so sprejazdnením úseku Čadca – Žiwiec pre kamiónovú dopravu. Pre úsek D3 Svrčinovec – Skalité sa budeme uchádzať o spolufinancovanie stavby z kohézneho fondu po vstupe Slovenskej republiky do Európskej únie. V roku 2004 uvedieme do užívania obchvat Čadce v celkovej dĺžke 6,2 kilometra. O termínoch prípravy a výstavby úsekov na poľskom území budeme rokovať s našimi poľskými partnermi s cieľom dohodnúť čo najrýchlejší postup výstavby s následným priemetom zmeny termínu v uzatvorenej dohode. Za predpokladu zaradenia stavieb diaľnice D3 do súboru stavieb financovaných z kohézneho fondu bude možné úsek Svrčinovec – Skalité uviesť do užívania niekedy okolo roku 2008. Ďakujem pekne. Z. Martináková, podpredsedníčka NR SR: Pán poslanec Blanár, chcete doplňujúcu otázku? Nech sa páči.